ammarxix/crawl-mufti_wilayah huggingface dataset:
SOALAN Assalammualaikum, Saya ada pertanyaan berkaitan wanita yang mengalami nifas, adakah mereka boleh melakukan sujud syukur? Mohon pencerahan S.S Datuk Mufti. Ringkasan Jawapan: Wanita yang bernifas terhalang daripada melaksanakan ibadah solat termasuklah sujud syukur.  Namun, wanita tersebut masih boleh  menzahirkan rasa syukur dengan zikir mahupun ucapan tahmid “alhamdulillah” ( الْحَمْدُ لِلهِ) ketika mendapat nikmat bagi mengantikan sujud syukur. Huraian Jawapan: Alhamdulillah segala puji bagi Allah SWT Tuhan semesta alam, selawat serta salam ke atas junjungan teragung Nabi Muhammad SAW dan ke atas ahli keluarga serta mereka yang mengikuti jejak langkah Baginda SAW hingga ke hari kiamat. Menurut fuqaha terutamanya mazhab Syafi’ie, sujud syukur sunat dilaksanakan ketika dikurniakan nikmat. (Rujuk Al-Majmu’ Syarah al-Muhazzab, Al-Nawawi, 4/70). Walaubagaimanpun, Syeikh Ibnu Hajar al-Haytami menyatakan larangan bagi mereka yang berhadas untuk melakukan sujud syukur   ويحرم بالحدث الصلاة" إجماعًا "ونحوها" كسجدة تلاوة وشكر وخطبة جمعة وصلاة جنازة. "والطواف", ولو نفلا. “Haram mendirikan solat dan seumpamanya ketika berhadas menurut ijma' ulama (mazhab Syafie) seperti sujud tilawah, sujud syukur, khutbah jumaat, solat jenazah, tawaf   walaupun solat sunat (Rujuk Al-Minhaj al-Qawim Syarh al-Muqaddimah al-Hadhramiyyah ,38) PENUTUP  Setelah meneliti pandangan fuqaha Mazhab Syafie, wanita yang berhadas sama ada  haid mahupun  nifas dilarang (haram) daripada melakukan sujud syukur disebabkan  hadas besar. Meskipun begitu, wanita yang haid dan nifas yang mendapat khabar gembira masih boleh menzahirkan rasa syukur dengan menggantikan sujud syukur dengan zikir mahupun ucapan tahmid “alhamdulillah” ( الْحَمْدُ لِلهِ).
بسم الله الرحمن الرحيم الحمدلله رب العالمين والعاقبة للمتقين ولا عدوان الا على الظالمين وأشهد ألا اله الا الله وحده لا شريك له وأشهد أن سيدنا محمدا عبده ورسوله صلى الله عليه وعلى آله وصحبه وسلم تسليما كثيرا Alhamdulillah, dikesempatan ini saya mengucapkan selamat datang ke portal Pejabat Mufti Wilayah Persekutuan (PMWP) dan mengucapkan jutaan terima kasih kepada semua yang melayari portal ini. Seiring dengan kemajuan era globalisasi dan perkembangan teknologi yang memerlukan capaian maklumat hanya di hujung jari, PMWP tidak ketinggalan dalam arus semasa menggunakan medium ini. Portal yang sebelum ini memberikan kemudahan dan impak positif kepada masyarakat dan pemegang taruh dalam mencari maklumat khususnya berkaitan hukum-hakam agama akan sentiasa ditambah baik demi penyampaian maklumat dan perkhidmatan dengan lebih sempurna. PMWP yang diamanahkan untuk mengurus hal-hal yang berkaitan dengan hukum dan fatwa serta juga beberapa aspek pentadbiran agama Islam di Wilayah Persekutuan (Kuala Lumpur, Putrajaya dan Labuan) akan berusaha memastikan penyampaian perkhidmatan dapat dilaksanakan sebaiknya. Sebahagian perkhidmatan itu dapat diakses melalui portal PMWP. Justeru, dalam meneruskan Visi dan Misi PMWP pembangunan laman portal ini akan menjadi saluran lebih mudah dan cekap dalam penyampaian ilmu dan perkongsian maklumat seterusnya dapat membantu menyelesaikan persoalan yang timbul khususnya di kalangan masyarakarat Islam di Wilayah Persekutuan. Penampilan imej baru portal ini, membolehkan PMWP menyampaikan penerangan dan kefahaman Islam kepada masyarakat dengan lebih efektif dan mesra pengguna. Antara penambahbaikan yang dilaksanakan kali ini ialah pengaktifan dwi bahasa ke dalam Bahasa Arab dan Bahasa Inggeris. Ini adalah dalam rangka usaha PMWP untuk melebar luaskan akses kepada capaian yang lebih luas dan juga dikenali di persada antarabangsa. PMWP memberi komitmen yang tinggi untuk mengemaskini portal ini dari semasa ke semasa bagi memastikan perkhidmatannya dapat disalurkan dengan cekap. Bagi memastikan kejayaan komitmen ini PMWP bersikap terbuka untuk menerima sebarang komen yang membina melalui saluran-saluran yang disediakan. Akhir kalam, saya mengucapkan jutaan terima kasih kepada semua yang terlibat dalam menjayakan pembangunan dan penambahbaikan portal ini. Semoga usaha ini diterima oleh Allah Subhanahu wa Ta’ala. Sekian. S.S. Datuk Prof Madya Dr. Luqman bin Haji AbdullahMufti Wilayah Persekutuan
Soalan: Saya telah menelan ubat untuk membuang angin dalam badan. Akibatnya, saya turut muntah. Adakah puasa saya terbatal dan dikira sengaja menyebabkan muntah? Jawapan: Dari Abu Hurairah RA, Nabi SAW bersabda, مَنْ ذَرَعَهُ قَيْءٌ، وَهُوَ صَائِمٌ، فَلَيْسَ عَلَيْهِ قَضَاءٌ، وَإِنْ اسْتَقَاءَ فَلْيَقْضِ “Barangsiapa yang muntah dengan tidak sengaja, maka tidak ada qadha’ baginya; dan barangsiapa yang muntah dengan sengaja, maka ia harus mengqadha (puasanya)”(Riwayat Abu Daud, no. 2380) Antara perkara yang membatalkan puasa adalah muntah dengan sengaja. (Lihat Matn Abi Syuja’, hlm. 19). Maksud muntah dengan sengaja adalah seperti menjolok-jolok lidah ke langit sehingga menyebabkan muntah. (Lihat Zain al-Talib, 2/80) Imam Abu Daud ketika mensyarah hadith di atas menyatakan, "Termasuk dalam makna muntah dengan tidak sengaja adalah apa yang biasanya terjadi kepada manusia seperti termasuk lalat dalam kerongkongnya dan masuk air ke dalam perutnya seperti air banjir (tertelan air banjir) dan yang menyerupai perkara ini, sesungguhnya ianya tidak merosakkan puasanya." (Lihat Ma'alim al-Sunan, 2/112) Muntah yang tidak membatalkan puasa juga adalah jika dalam keadaan dipaksa oleh tubuh untuk muntah. Kecuali jika muntah itu kembali masuk ke dalam perutnya atas usahanya, sendiri, maka batal puasannya. (Lihat Hasyiah Syeikh Ibrahim al-Baijuri, 1/556) Dalam situasi saudara, puasa saudara dikira sah dan tidak batal kerana ianya bukanlah atas usaha saudara sendiri tetapi ianya dipaksa oleh tubuh badan. Semoga kita dapat memelihara puasa kita dengan semampu yang mungkin dan berusaha untuk berpuasa dengan sempurna.   Akhukum fillah, S.S Datuk Dr. Zulkifli Bin Mohamad Al-BakriMufti Wilayah Persekutuan29 Mei 2017 bersamaan 3 Ramadhan 1438H
Bersempena dengan Ramadan al-Mubarak, kami mengucapkan ahlan wasahlan Ya Ramadan dan mengharapkan kita semua sentiasa beribadat dengan lebih bersungguh-sungguh kerana ini merupakan musim kebaikan dan kebajikan. Pejabat Mufti Wilayah Persekutuan (PMWP) mengambil inisiatif pada musim ini untuk menguar-uarkan fatwa berkenaan puasa Ramadan dan juga bab yang berkaitan dengan Ramadan. Semoga pencerahan seperti ini banyak memberi kefahaman dan kesedaran kepada kita semua. Amin. Akhukum Fillah,   Datuk Dr. Zulkifli bin Mohamad al-Bakri Mufti Wilayah Persekutuan 12 Jun 2015 bersamaan 01 Ramadan 1436H
Soalan: Apakah memotong kuku membatalkan puasa?   Jawapan:  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Sebelum kami menjawab persoalan di atas, memotong kuku adalah termasuk di dalam fitrah manusia merujuk kepada sebuah hadith yang diriwayatkan oleh Abu Hurairah RA , bahawa Nabi SAW bersabda:   الفِطْرَةُ خَمْسٌ، أَوْ خَمْسٌ مِنَ الفِطْرَةِ: الخِتَانُ، وَالِاسْتِحْدَادُ، وَنَتْفُ الإِبْطِ، وَتَقْلِيمُ الأَظْفَارِ، وَقَصُّ الشَّارِبِ Maksudnya: “Fitrah itu ada lima, iaitu berkhitan, mencukur bulu kemaluan, mencabut bulu ketiak, memotong kuku dan menipiskan misai”. [Riwayat al-Bukhari (5889)]   Selain itu juga, memotong kuku merupakan salah satu cara menjaga kebersihan diri. Berdasarkan kepada soalan di atas, kita perlu melihat terlebih dahulu terhadap perkara-perkara yang membatalkan puasa sebagaimana yang telah jelaskan oleh para ulama:   Di antara perkara yang membatalkan puasa ada tujuh:  Makan dan minum. Batal sama ada sedikit atau banyak. Sampainya ‘ain kepada rongga tengah badan melalui laluan yang terbuka. ‘Ain bererti fizikal sesuatu yang terlihat pada mata. Ruang tengah termasuklah bahagian otak dan bahagian bawah halkum, perut dan terus ke kemaluan depan dan belakang. Adapun laluan yang terbuka bererti lubang mulut, hidung, qubul dan dubur. Muntah dengan sengaja. Persetubuhan (Sekalipun ia tidak mengeluarkan air mani). Istimna’ (Mengeluarkan air mani dengan sengaja). Datang haid atau nifas. Gila dan juga murtad.    Semua yang dinyatakan di atas adalah perkara-perkara yang membatalkan puasa apabila dilakukan secara sengaja (kecuali gila). Manakala sekiranya tidak sengaja, terlupa atau dipaksa, maka ia tidak membatalkan. [Lihat: Fiqh al-Manhaji, 1/241-245] Setelah kita mengetahui berkaitan perkara-perkara yang membatalkan puasa, maka kita dapati bahawa memotong kuku tidak termasuk di dalam perkara-perkara yang membatalkan puasa. Berkemungkinan orang yang bertanya ini terkeliru dengan perkara-perkara yang haram ketika dalam ihram. Ini kerana, perbuatan memotong kuku adalah termasuk di dalam perkara yang dilarang atau haram dilakukan ketika dalam ihram dan orang yang melanggarnya perlu membayar dam.  Adapun berkaitan hukum mengigit kuku ketika sedang berpuasa, perbuatan tersebut tidaklah membatalkan puasa sekiranya dia tidak menelan kuku tersebut. Hal ini juga disebutkan oleh Dar al-Ifta’ al-Misriyyah.   Penutup Kesimpualannya, memotong kuku tidak membatalkan puasa sekiranya ia dilakukan di siang hari berpuasa sama ada puasa yang wajib atau puasa yang sunat. Akhirnya, semoga Allah SWT menerima segala amalan yang kita lakukan dalam bulan yang mulia ini yang mana Allah SWT sediakan tawaran-tawaran buat hamba-hamba-Nya yang cintakan ibadah. Amin.   Wallahua’lam
TaqwimTarikh-Tarikh Penting Dalam Islam     TAHUN MUAT TURUN   2023 Muat Turun   2022 Muat Turun   2021 Muat Turun   2020 Muat Turun         TAHUN MUAT TURUN   2023 Muat Turun   2022 Muat Turun   2021 Muat Turun   2020 Muat Turun
Soalan: Assalamualaikum SS Datuk, bolehkah pihak masjid menutup masjid pada bukan waktu solat kerana ia akan menyukarkan bagi orang musafir untuk menunaikan solat. Bukankah masjid tu hak orang ramai? Ringkasan Jawapan: Hukum mengunci masjid pada bukan waktu solat adalah harus jika ada keperluan tertentu seperti untuk menjaga peralatan masjid dari dicuri. Namun jika tidak ada keperluan sebaiknya masjid tidak dikunci sebagaimana masjid di zaman Nabi SAW dan ini lebih memberi kemudahan kepada orang ramai. Pihak masjid boleh menyediakan ruangan khusus seperti beranda masjid yang lengkap dengan kemudahan seperti kipas, lampu dan sejadah untuk memudahkan kegunaan orang ramai, dan mengunci bahagian masjid yang dirasakan perlu seperti dewan solat yang utama. Huraian Jawapan:  Menjadi kebiasaan orang ramai akan berhenti di mana-mana perhentian atau masjid untuk menunaikan solat. Setengah pihak pengurusan masjid akan mengunci masjid bagi mengelakkan berlaku kecurian atau lainnya ketika tidak ada sesiapa di Masjid. Meskipun pihak masjid mengunci bahagian dalam masjid namun masih ada kawasan luar masjid yang boleh untuk didirikan solat.  Imam al-Nawawi menjelaskan berkenaan hukum mengunci masjid pada bukan waktu solat dengan katanya: قَالَ الصَّيْمَرِيُّ وَغَيْرُهُ مِنْ أَصْحَابِنَا لَا بَأْسَ بِإِغْلَاقِ الْمَسْجِدِ فِي غَيْرِ وَقْتِ الصَّلَاةِ لِصِيَانَتِهِ أَوْ لِحِفْظِ آلَاتِهِ هَكَذَا قَالُوهُ وَهَذَا إذَا خِيفَ امْتِهَانُهَا وَضَيَاعُ مَا فِيهَا وَلَمْ يَدْعُ إلَى فَتْحِهَا حَاجَةٌ: فَأَمَّا إذَا لَمْ يُخَفْ مِنْ فَتْحِهَا مَفْسَدَةٌ وَلَا انْتِهَاكُ حُرْمَتِهَا وَكَانَ فِي فَتْحِهَا رِفْقٌ بِالنَّاسِ فَالسُّنَّةُ فَتْحُهَا كَمَا لَمْ يُغْلَقْ مَسْجِدُ رَسُولِ اللَّهِ صَلَّى اللَّهُ عَلَيْهِ وَسَلَّمَ فِي زَمَنِهِ وَلَا بَعْدَهُ Maksudnya: “al-Soimari dan selainnya dalam kalangan ulama mazhab Syafi’i; berkata tidak mengapa mengunci masjid pada bukan waktu solat untuk menjaga masjid atau memelihara peralatan yang ada dalam masjid. Namun begitu ia hanya jika dikhuatiri masjid akan dicemari atau kehilangan peralatan masjid serta tidak ada keperluan (untuk membuka masjid pada bukan waktu solat). Adapun jika tidak dikhuatiri apa-apa kerosakan atau mencarik kehormatan masjid di samping membukanya akan lebih memudahkan orang ramai maka sunnahnya pintu masjid perlu dibuka sebagaimana masjid Nabi SAW pada zaman Baginda dan selepasnya[1].”  Daripada keterangan Imam al-Nawawi ini dapat disimpulkan bahawa hukum mengunci masjid pada bukan waktu solat adalah harus jika ada keperluan. Namun jika tidak ada keperluan sebaiknya masjid tidak dikunci sebagaimana masjid di zaman Nabi SAW dan ini lebih memberi kemudahan kepada orang ramai. Memudahkan urusan orang lain adalah suatu yang dituntut dalam agama. Nabi SAW bersabda dalam sebuah hadis: ومن يسَّرَ على مُعسرٍ في الدُّنيا يسَّرَ اللَّهُ عليهِ في الدُّنيا والآخرةِ Maksudnya: “Siapa yang memudahkan urusan orang yang dalam kesusahan maka Allah akan memudahkan urusannya di dunia dan di akhirat.” (Riwayat al-Tirmizi)   [1] Imam al-Nawawi, Imam al-Subki & al-Muti’e, al-Majmu’ Syarh al-Muhazzab, Beirut: Dar al-Fikr (t.t), jld. 2, hlm. 178.
SOALAN Apakah yang dimaksudkan dengan berkemampuan dalam ibadah haji dan apakah maksud berkemampuan dengan sendirinya dan berkemampuan dengan pertolongan orang lain?   JAWAPAN  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Merujuk kepada persoalan di atas, berkemampuan yang dimaksudkan di sini ialah mampu menunaikan fardhu haji samada dengan sendirinya atau dengan pertolongan orang lain. Ini kerana ibadah haji dan umrah hanya diwajibkan ke atas orang yang berupaya dan berkemampuan. Ini berdasarkan firman Allah SWT:   وَلِلَّـهِ عَلَى النَّاسِ حِجُّ الْبَيْتِ مَنِ اسْتَطَاعَ إِلَيْهِ سَبِيلًا Maksudnya: “Dan Allah mewajibkan manusia mengerjakan ibadat haji dengan mengunjungi Baitullah, iaitu sesiapa yang mampu sampai kepada-Nya.” (Surah ali-Imran: 97)   Dan hadith daripada Umar RA, seorang lelaki bertemu Rasulullah SAW dan berkata:   يَا رَسُولَ اللَّهِ مَا يُوجِبُ الْحَجَّ قَالَ: الزَّادُ وَالرَّاحِلَةُ   Maksudnya: “Wahai Rasulullah! Apakah antara sebab yang mewajibkan haji? Baginda bersabda: Ada bekalan dan kenderaan.” Riwayat al-Tirmizi (813) Ibn Majah (2896)   Maksud berkemampuan dengan sendirinya ialah:  Mampu mengadakan bekalan dan perbelanjaan untuk diri dan saraan nafkah mereka yang di dalam tanggungan dan yang ditinggalkan. Mampu mendapatkan kenderaan pergi dan balik. Aman perjalanan bagi diri dan harta daripada musuh dan wabak penyakit. Sihat tubuh badan. Berkesempatan masa untuk mengerjakan haji dan umrah. (Rujuk al-Idhah fi Manasik al-Haj, 1/96, al-Fiqh al-Manhaji, 2/123)  Manakala berkemampuan dengan pertolongan orang lain bermaksud seseorang itu telah cukup semua syarat untuk mengerjakan ibadah haji tetapi dia uzur kerana sakit dan tiada harapan sembuh atau terlalu tua dan orang yang telah meninggal dunia dan mampu mengerjakan haji semasa hayatnya. Maka mereka boleh mewakilkan kepada orang lain untuk menunaikan fardhu haji bagi pihak dirinya. (al-Fiqh al-Manhaji, 2/124)   KESIMPULAN Kami berpandangan bahawa, syarat berkemampuan yang telah ditetapkan oleh syara’ haruslah diteliti dan ditepati oleh mana-mana bakal haji bagi mengelakkan sebarang kesusahan dan keuzuran ketika melaksanakan ibadah haji. Ini kerana para jemaah haji memerlukan satu persiapan yang rapi sebelum melaksanakan ibadah haji agar haji yang dilaksanakan itu dapat dilakukan dalam keadaaan tenang dan tenteram. Justeru, kami menyarankan kepada mana-mana jemaah haji untuk mempersiapkan diri dari segi jasmani dan rohani secara rapi sebelum berangkat menjadi tetamu Allah di Tanah Haram. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai olehNya seterusnya hidup dibawah rahmat-Nya. Amin. Wallahua’lam
Soalan: Apakah benar kisah atau riwayat di bawah ini yang mengatakan bahawa malaikat maut meminta izin daripada Nabi SAW untuk mencabut nyawa baginda SAW saat kewafatan Baginda SAW? “Malaikat Jibril AS datang menemui Rasulullah dan berkata: “Malaikat maut ada di pintu, meminta izin untuk menemuimu dan tidak pernah meminta izin kepada seorangpun sebelum daripadamu.” Lalu Rasulullah SAW mengizinkan malaikat maut untuk masuk.   Setelah malaikat maut masuk lalu berkata: “Salam ke atas kamu wahai Rasulullah. Allah telah mengutuskan aku untuk memberikan pilihan kepada mu di antara kekal tinggal di dunia atau bertemu dengan Allah.” Akan tetapi, Rasulullah memilih untuk bertemu dengan Allah SWT.   Jawapan:  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Membaca sirah atau perjalanan hidup Rasulullah SAW amatlah digalakkan. Ini kerana, Rasulullah SAW merupakan insan yang terpuji dan pada diri Baginda SAW merupakan contoh ikutan yang terbaik buat umatnya. Justeru, untuk mengetahui peribadi dan sifat Rasulullah SAW ini perlulah dipelajari akan riwayat hidup Baginda SAW. Allah SWT telah mengiktiraf peribadi Nabi SAW sebagaiman yang terdapat di dalam al-Quran:   وَإِنَّكَ لَعَلَىٰ خُلُقٍ عَظِيمٍ al-Qalam: 4 Maksudnya: “Dan bahawa sesungguhnya kamu (Rasulullah SAW) mempunyai akhlak yang amat mulia.”   Berdasarkan soalan di atas, kami tidak menemui kisah atau riwayat ini di dalam kitab-kitab hadith yang muktabar.   Penutup Kesimpulannya, kisah di atas tidak diketahui akan asalnya di dalam kitab yang muktabar walaupun ia ada dinukilkan di dalam kitab-kitab yang terkemudian. Akhirnya, semoga Allah SWT menjadikan akhlak kita seperti akhlak para salaf soleh yang mana mereka hidup pada kurun-kurun yang terbaik. Amin.   Wallahua’lam
SOALAN 67 (27 RAMADAN 1436H BERSAMAAN 14/07/2015)  Adakah wajib berniat ketika mengeluarkan zakat?   JAWAPAN Wajib berniat ketika mengeluarkan zakat untuk membezakannya daripada kaffarah dan sedekah yang lain. hal ini berdasarkan hadith yang masyhur: إِنَّمَا الْأَعْمَالُ بِالِّنيَّاتِ Maksudnya: “Sesungguhnya amalan itu adalah dengan niat.” Riwayat al-Bukhari (1) dan Muslim (1907)               Sementara itu, pemilik harta yang berwakil pula hendaklah berniat ketika menyerahkan kadar zakat tersebut kepada wakilnya dan wakil tidak wajib lagi berniat ketika mengagihkannya kepada golongan yang berhak. Adalah afdhal sekiranya dia berniat ketika melakukan pembahagian tersebut. Sekiranya pemilik harta tidak berniat ketika menyerahkan zakat kepada wakilnya, maka niat wakil ketika melakukan pengagihan kepada penerima yang berhak tidak memadai.             Pemilik harta yang berniat ketika menyerahkan zakatnya kepada pemerintah, niatnya itu memadai kerana pemerintah adalah wakil kepada golongan yang berhak. Oleh itu, berniat ketika menyerahkan harta zakat kepada pemerintah, seolah-olah berniat ketika menyerahkan harta tersebut kepada golongan yang berhak menerima.             Sementara, pemilik harta yang tidak berniat ketika menyerahkan zakatnya kepada pemerintah, maka niat oleh pemerintah sahaja tidak memadai. Justeru, harta yang diserahkan kepadanya tidak dikira zakat. Ini kerana pemerintah adalah pengganti kepada pemilik harta, sebagaimana wakilnya. Oleh itu, niat pemerintah bagi pihak pemilik harta tidak diambil kira, sebagaimana niat wakil juga tidak memadai sekiranya pemilik harta tidak berniat berwakil kepadanya.
Headquarter   PMWP Headquarter Map   Pejabat Mufti Wilayah PersekutuanJabatan Perdana MenteriAras 5, Blok D, Kompleks Islam PutrajayaNo. 3, Jalan Tun Abdul Razak, Presint 362100 Putrajaya, Malaysia. Tel. No : 03-8870 9000Fax No. : 03-8870 9101 / 03-8870 9102Email : ukk[at]muftiwp[dot]gov[dot]my    Kuala Lumpur Federal Territory   PMWP Kuala Lumpur Map   Pejabat Mufti Wilayah Persekutuan Kuala LumpurTingkat 10, Menara Pusat Islam50480 Kuala Lumpur, Malaysia. Tel No. : 03-2272 3137Fax No. : 03-22723216    Labuan Federal Territory   PMWP Labuan Map   Pejabat Mufti Wilayah Persekutuan LabuanTingkat 9, Blok 4Kompleks Ujana KewanganJalan Merdeka, 87000 Labuan. Tel. No: 087-451 898Fax No: 087-426 898
Soalan Apakah syarat-syarat yang dikenakan bagi jemaah haji yang ingin melaksanakan Nafar Awwal? Jawapan Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Dalam melaksanakan ibadah haji, jemaah haji diberi pilihan untuk melakukan Nafar Awwal atau Nafar Thani. Tujuan Nafar Awwal dibuat adalah untuk meringkaskan tempoh pelaksanaan ibadah haji manakala Nafar Thani pula adalah bermaksud melaksanakan ibadah haji seperti biasa. Firman Allah SWT: فَمَن تَعَجَّلَ فِي يَوْمَيْنِ فَلَا إِثْمَ عَلَيْهِ وَمَن تَأَخَّرَ فَلَا إِثْمَ عَلَيْهِ Maksudnya: “Sesiapa yang segera (meninggalkan Mina) pada hari yang kedua, maka ia tidaklah berdosa dan sesiapa yang melambatkan (meninggalkan Mina) maka ia juga tidaklah berdosa” (Surah al-Baqarah: 203) Menurut Syeikh Wahbah al-Zuhaili di dalam Tafsir al-Munir menjelaskan bahawa menjadikan jamrah hanya pada dua hari (11 dan 12 Zulhijjah) sahaja tidaklah berdosa, manakala sesiapa yang melanjutkannya sehingga hari yang ketiga (13 Zulhijjah) adalah juga tidak berdosa. Maka apa yang paling afdhal ialah kekal di Mina dan bermabit padanya selama tiga hari tiga malam untuk melontar. (Rujuk Tafsir al-Munir, 2/218) Setiap pelaksanaan amalan ibadah perlulah ada padanya syarat-syarat bagi menyempurnakannya. Antara syarat-syarat bagi pelaksanaan Nafar Awwal adalah seperti berikut:  Jemaah haji tersebut perlu meninggalkan Mina sebelum jatuh matahari pada 12 Zulhijjah. Jemaah tersebut telah menyempurnakan kesemua lontaran di ketiga-tiga jamrah bagi dua Hari Tasyriq (11 dan 12 Zulhijjah) sebanyak 42 biji anak batu. Jemaah haji tersebut telah bermabit di Mina selama dua malam dengan sempurna. Jemaah haji perlu berqasad di dalam hatinya untuk melaksanakan Nafar Awwal sebelum keluar dari Mina dan qasad nafarnya itu perlu disegerakan dengan keluarnya. Jemaah haji tersebut tidak berazam untuk kembali bermabit di Mina. Oleh itu, dia perlulah bernafar sebelum terbenam matahari pada hari 12 Zulhijjah. Ini bermaksud jemaah tersebut telah benar-benar berjalan keluar sebelum matahari terbenam. Oleh itu, sekiranya jemaah tersebut telah memulakan perjalanannya, namun dia masih berada di dalam had kawasan mina lalu matahari telah terbenam, dalam hal ini nafar tersebut adalah dikira sah.    Kesimpulan Nafar Awwal yang telah digariskan oleh syarak adalah satu keringanan yang diberikan kepada para jemaah haji. Keringanan ini diberi kepada mereka yang kesuntukan masa dan tergesa-gesa dalam melaksanakan ibadah haji. Dengan Nafar Awwal, ibadah haji yang sepatutnya panjang dapat disingkatkan tempohnya bagi memudahkan jemaah haji terus pulang ke Kota Mekah. Namun begitu, pelaksanaan ibadah haji yang jarang-jarang dilakukan perlulah dititikberatkan berkenaan kesempurnaannya agar ibadah yang dilakukan diterima oleh Allah SWT. Semoga dengan penjelasan yang diberikan dapat menghilangkan kekeliruan kepada semua. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai olehNya seterusnya hidup dibawah rahmatNya. Amin.
SOALAN 20 (23/06/2015 BERSAMAAN 06 RAMADAN 1436H)  Apakah hukum suntikan sebagai ganti makanan yang memberi tenaga?   JAWAPAN Berkenaan suntikan sebagai ganti makanan yang memberi tenaga, hukumnya tidak disepakati oleh ulama masa kini. Ada yang berpendapat batal puasanya kerana dianggap sebagai makan dan minum. Antara yang mentarjihkan pendapat ini ialah Syeikh Muhammad al-Syaibani dalam bukunya, Tabyin al-Masalik (2/158). Saya juga bersetuju dengan tarjih ini kerana maksud puasa akan ternafi dengan suntikan seperti ini.
Polisi e-Penyertaan ini bertujuan untuk memulakan budaya dan amalan e-penyertaan demi meningkatkan ketelusan dan penyertaan awam dalam mempertingkatkan mutu perkhidmatan Pejabat Mufti Wilayah Persekutuan (PMWP). PMWP sentiasa mengiktiraf penglibatan awam bagi membolehkan agensi untuk meneroka perspektif yang lebih luas, sumber maklumat, dan penyelesaian yang berpotensi untuk meningkatkan keputusan dan perkhidmatan. Ia juga menyediakan asas bagi hubungan produktif, dialog dan perbincangan yang lebih baik, dan tadbir urus yang teratur. Objektif e-Penyertaan adalah untuk melibatkan rakyat dalam dasar pembangunan dan proses membuat keputusan melalui penggunaan teknologi maklumat dan komunikasi. Oleh yang demikian, PMWP amat mengalu-alukan penyertaan dengan mematuhi terma dan syarat penyertaan yang telah ditetapkan seperti berikut:  Sebarang kenyataan yang menyentuh sensitiviti sesama kaum, agama dan politik adalah dilarang sama sekali. Dilarang menjatuhkan maruah, menyerang peribadi & mengeluarkan kenyataan yang boleh menyinggung perasaan peserta yang lain. Kawal kenyataan anda, elakkan dari mengeluarkan bahasa kesat dan kenegerian. Tidak digalakkan bersembang atau menghantar ayat yang lari daripada topik utama. Topik dan link ke laman web LUCAH adalah DILARANG sama sekali. Pastikan kenyataan/topik anda tidak menyalahi peraturan ‘COPYRIGHT LAW’, ‘TRADEMARK’, ‘PATENT’ dan lain-lain. DILARANG menggunakan ruangan e-Penyertaan ini sebagai tempat untuk menjalankan sebarang peraduan, skim piramid, skim cepat kaya, skim duit internet, surat berantai, e-mail sampah (junk e-mail) samada secara komersil atau sebaliknya. Tidak dibenarkan memuat naik fail-fail yang mengandungi virus-virus komputer seperti virus “Trojan Horses”, “worms”, “time bombs”, “cancel boots” atau apa-apa sahaja perisian atau program-program yang boleh merosakkan operasi sesebuah komputer pengguna yang lain. Pihak pentadbir ruangan e-Penyertaan di dalam mana-mana keadaan tidak mengesahkan, menyokong, mewakili atau menjamin sebarang kebenaran, ketepatan atau kebolehpercayaan mana-mana kenyataan/topik yang di buat di dalam ruangan e-Penyertaan ini. Individu itu sendiri seharusnya faham bahawa sebarang risiko berhubung kebolehpercayaan sesuatu bahan di dalam ruangan ini adalah ditanggung oleh individu itu sendiri. Pihak pentadbir ruangan e-Penyertaan berhak meminda dan memadam mana-mana kenyataan/topik pada bila-bila masa tanpa memaklumkan kepada penulis kenyataan/topik berkenaan. Pihak pentadbir ruangan e-Penyertaan berhak meminda Polisi dan Garis Panduan e-Penyertaan ini pada bila-bila masa tanpa sebarang pengumuman/notis. Sebagai peserta atau mengeluarkan kenyataan dalam ruangan e-Penyertaan ini, anda termaktub dengan terma dan syarat Garis Panduan e-Penyertaan.
Soalan: Apakah terdapat dalil atau contoh daripada generasi terdahulu berkaitan majlis khatam al-Quran sepertimana yang dilakukan di bulan Ramadhan?   Jawapan :  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Membudayakan pembacaan al-Quran amatlah dituntut di dalam bulan Ramadhan dan juga di dalam bulan-bulan yang lain. Ini kerana, Ramadhan merupakan bulan diturunkan padanya al-Quran berdasarkan kepada firman Allah SWT: شَهْرُ رَمَضَانَ الَّذِي أُنزِلَ فِيهِ الْقُرْآنُ هُدًى لِّلنَّاسِ وَبَيِّنَاتٍ مِّنَ الْهُدَىٰ وَالْفُرْقَانِ al-Baqarah: 185 Maksudnya: “)Masa yang diwajibkan kamu berpuasa itu ialah) bulan Ramadan yang padanya diturunkan al-Quran, menjadi petunjuk bagi sekalian manusia, dan menjadi keterangan-keterangan yang menjelaskan petunjuk dan (menjelaskan) perbezaan antara yang benar dengan yang salah.”   Merujuk kepada soalan di atas, amalan berhimpun ketika majlis khatam al-Quran adalah disunatkan oleh para ulama iaitu dengan menghimpunkan ahli keluarga atau sahabat-handai ketika majlis tersebut. Hal ini berdasarkan kepada athar para salaf terdahulu. Antaranya, athar daripada Anas bin Malik RA:   كَانَ أَنَسٌ إِذَا خَتَمَ الْقُرْآنَ، جَمَعَ وَلَدَهُ وَأَهْلَ بَيْتِهِ فَدَعَا لَهُمْ Maksudnya: “Adapun Anas apabila beliau mengkhatamkan al-Quran, beliau akan menghimpunkan anaknya serta ahli keluarganya lalu berdoa bersama mereka.” [Riwayat al-Darimi (3517)]   Tambahan pula, di dalam athar yang lain daripada al-Hakam berkata:   بَعَثَ إِلَيَّ مُجَاهِدٌ قَالَ: إِنَّمَا دَعَوْنَاكَ أَنَّا أَرَدْنَا أَنْ نَخْتِمَ الْقُرْآنَ وَإِنَّهُ بَلَغَنَا أَنَّ الدُّعَاءَ يُسْتَجَابُ عِنْدَ خَتْمِ الْقُرْآنِ ، قَالَ: فَدَعَوْا بِدَعَوَاتٍ Maksudnya: “Telah diutuskan Mujahid kepadaku.” Telah berkata: “Kami memanggilmu kerana kami ingin mengkhatamkan al Quran dan bahawa sesungguhnya doa adalah mustajab pada saat khatam al-Quran.” [Riwayat al-Darimi (3525)] Berdasarkan kepada dua athar di atas, Imam al-Nawawi mengatakan sunat hukumnya menghadiri majlis khatam al-Quran. [Lihat: al-Tibyan, 125] Hukum sunat menghadiri majlis khatam al-Quran ada juga disebutkan oleh Syeikh al-Humaidhi di dalam kitabnya. [Lihat: Jamal al-Qurra’, 149]   Penutup Kesimpulannya, kami nyatakan bahawa disunatkan untuk menghadiri majlis khatam al-Quran serta memperbanyakkan berdoa di waktu tersebut kerana itu adalah di antara waktu yang mustajab. Akhirnya, semoga Allah SWT memuliakan kita semua dengan al-Quran serta menjadikan kita semua dalam ahli al-Quran. Amin.   Wallahua’lam
Soalan Assalamualaikum wbt. Dato’ Seri. Boleh jelaskan, apakah tanda besar Kiamat yang pertama?   Jawapan Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan. Dalam menjawab persoalan ini, kami nukilkan daripada Kitab Asyrat al-Sa’ah oleh Dr Yusuf bin Abdullah bin Yusuf al-Wabil antara lain menyebut: "Imam Ahmad dan Imam Muslim meriwayatkan hadis daripada Abi Zur’ah yang berkata:  Ada tiga puak orang Islam yang bertemu Marwan bin al-Hakam di Madinah lalu mereka mendengar beliau sedang membicarakan berkenaan tanda akhir Kiamat dengan menyebut bahawa yang pertama kali keluar ialah Dajjal. Lantas Abdullah ibn ‘Amr R.Anhuma berkata, Marwan tidak mengatakan sesuatu. Sesungguhnya aku menghafal satu hadis daripada Rasulullah SAW di mana aku tidak lupa lagi. Aku mendengar Baginda SAW bersabda: إِنَّ أَوَّلَ الْآيَاتِ خُرُوجًا طُلُوعُ الشَّمْسِ مِنْ مَغْرِبِهَا ، وَخُرُوجُ الدَّابَّةِ عَلَى النَّاسِ ضُحًى ، وَأَيُّهُمَا مَا كَانَتْ قَبْلَ صَاحِبَتِهَا ، فَالْأُخْرَى عَلَى إِثْرِهَا قَرِيبًا Maksudnya: Sesungguhnya tanda-tanda Kiamat yang pertama kali keluar ialah terbitnya matahari dari Barat dan keluarnya binatang (Dabbah) kepada manusia pada waktu Dhuha. Antara keduanya tidak diketahui mana yang terkemudian keluarnya tetapi keluarnya secara berturutan. Yang satu mengikuti yang satunya dalam jangka waktu yang singkat. Riwayat Muslim (5238) dan Ahmad (6881)  dengan tahqiq Ahmad Syakir. Mengikut riwayat Ahmad, beliau menambah: Dan Abdullah berkata sambil membaca kitab dan saya berpendapat, yang pertama kali keluar ialah terbitnya matahari dari Barat. Ibn Hajar menggabungkan antara keluarnya Dajjal dan keluarnya matahari dari Barat sebagai tanda yang keluar pertama kali: "Dari riwayat tersebut, maka dapat ditarjihkan bahawa keluarnya Dajjal sebagai tanda datangnya hari Kiamat yang pertama kali muncul yang memberitahu terjadinya perubahan keadaan di bumi. Dan perkara ini berakhir dengan wafatnya Isa AS.  Sedangkan terbitnya matahari dari Barat menunjukkan perubahan keadaan alam dan perkara ini berakhir dengan datangnya hari Kiamat dan keluarnya binatang Dabbatul Ard. Kemungkinan terjadi pada hari terbitnya matahari dari Barat.  Hikmahnya bahawa ketika matahari terbit dari Barat, pintu taubat ditutup lalu keluarlah binatang Dabbatul Ard yang kedatangannya untuk membezakan antara Mukmin dan Kafir dengan maksud menyempurnakan penutupan pintu taubat. Sedangkan tanda yang pertama kali datangnya Kiamat ialah api yang menghimpunkan seluruh manusia. (Lihat Fath al-Bari, 11/353) Al-Hafiz Ibn Kathir berpendapat keluarnya binatang dari perut bumi merupakan tanda-tanda hari Kiamat yang pertama kali terjadi. Wallahua’lam. Pendapat yang muktamad dan kuat ialah pendapat al-Hafiz Ibn Hajar iaitu dengan keluarnya Dajjal. Kita beriman dengan perkara yang ghaib termasuk beriman dengan hari Kiamat. Semoga Allah tetapkan iman kita sampai ke akhir hayat.
وصف الشعار    خمسة أعمدة تمثل أركان الإسلام الخمسة التي هي أساس الإسلام.   JAWI - النص  تعد كتابة جاوي رمزا للجهود التي يبذلها مكتب المفتي للولايات الفدرالية الملتزم بالحفاظ على رمز الهوية الإسلامية في ماليزيا    الأزرق والأحمر والأصفر   لون علم الولايات الفدرالية.    رموز هندسية إسلامية  يرمز رمز أرابيسك روب الحزب كفن هندسة إسلامي يحيط بالشعار إلى جهود مكتب مفتي الإقليم الاتحادي في تشكيل المناخ الإسلامي من خلال الاستفادة من التقدم التكنولوجي الحالي.    3 نجوم  يمثل كوالالمبور، بوتراجايا ولابوان التي تشكل الولايات الفدرالية.    كتاب مفتوح  رمزية للقرآن السنة والتي هي المراجع الرئيسية وأدلة في إدارة مكتب المفتي للولايات الفدرالية.          OPSYEN LOGO YANG DIBENARKAN   MUAT TURUN    CATATAN      LARGE   MEDIUM   SMALL   VECTOR       JPG  JPG  JPG AI Digunakan untuk urusan rasmi termasuklah cetakan bunting, banner, backdrop majlis rasmi PMWP.   PNG PNG PNG
AL-KAFI LI AL-FATAWI : SOALAN 344 (29 JULAI 2016 M / 25 SYAWAL 1437 H) SOALAN: Apakah hukum mencampur aduk mazhab sebegini, adakah ia talfiq, dan apakah ia membahayakan kepada aqidah, agama, dan masyarakat. Pohon ulasan syeikh memandangkan isu ini kelihatan berat dan makin menjadi-menjadi kebelakangan ini di negara kita. JAWAPAN: Para ulama telah bahas di dalam kitab-kitab usul fiqh secara panjang lebar isu talfiq. Justeru, amat perlu ditekuni oleh orang Muslim dalam penghayatan dan pengamalan agama, akan asas dan kaedah ilmu yang sebenar, mengikut acuan mazhab masing-masing. Dengan itu akan selamat daripada sebarang talfiq kecuali yang mempunyai asas dan dalil yang kukuh. Wallahua’lam.
SOALAN 33 (25/06/2015 BERSAMAAN 08 RAMADAN 1436H)  Apakah hikmah berbuka puasa dengan ruthob?   JAWAPAN Hikmah berbuka puasa dengan ruthob (tamar separuh masak) untuk menguatkan tubuh badan dengan sedikit manisan yang boleh menambahkan kekuatannya. Menurut Yusuf Ahmad dalam bukunya Mausu’ah al-I’jaz al-Ilmi fi al-Quran wa al-Sunnah al-Mutahhirah (Ensiklopedia Mukjizat Sains dalam al-Quran dan Sunnah), buah kurma merupakan nikmat teragung daripada Allah yang dianugarahkan kepada kita. Ia membekalkan pelbagai zat yang diperlukan oleh badan dan dapat diserap ke dalam sistem tubuh manusia dengan cepat. Glukosa yang terkandung dalam buah kurma boleh dihadamkan dengan pantas dan masuk ke dalam sel hati, otak, darah, sistem saraf, sistem otot dan semua jaringan yang lain. Dengan ini tenaga manusia dapat dikembalikan dengan kadar segera apabila memakan kurma. Kurma juga adalah makanan paling ideal untuk tubuh manusia kerana ia mengandungi kadar gula yang tinggi dalam bentuk glukosa dan fruktosa, di samping protein, lemak, witamin A, B2 dan c serta beberapa mineral penting yang lain iaitu klsium, postassium, fosforus, magnesium, sodium (natrium) dan florin.
Soalan Apakah yang dimaksudkan dengan Hari Nahar dan bilakah Hari Nahar ? Jawapan Alhamdulillah, segala puji bagi Allah SWT dan selawat dan salam ke atas junjungan besar Nabi Muhammad SAW, ahli keluarga, para sahabat serta orang-orang yang mengikuti jejak langkah Nabi SAW. Daripada Abdullah bin Qurth R.A, Rasulullah SAW bersabda: إنَّ أعظمَ الأيامِ عندَ اللهِ تباركَ وتعالى يومُ النحرِ ثمَّ يومُ القَّرِّ Maksudnya: “Hari yang paling agung disisi Allah SWT adalah Hari Nahar, kemudian Hari Qarr” Riwayat Abu Daud (1765) Al-Nahar (النحر) bermaksud penyembelihan (الذبح). Justeru, 10 Zulhijjah dinyatakan sebagai Hari al-Nahar di dalam bulan Islam kerana pada hari tersebut telah disyariatkan kepada seluruh umat Islam yang berkemampuan untuk melaksanakan ibadah penyembelihan haiwan korban. Hari Nahar ialah hari 10 Zulhijjah (Hari Raya Haji atau Hari Raya Korban). Pada hari itu, jemaah haji memulakan lontaran di Jamratul Kubra. Pada hari itu juga, jemaah haji disunatkan melakukan ibadah korban dimana pelaksanaan ibadah korban itu afdhal dilaksanakan di Mina. Kesimpulan Hari Nahar adalah merupakan salah satu daripada hari-hari kebesaran di dalam Islam. Hal ini jelas sebagaimana yang telah disebut di dalam hadith Baginda Nabi SAW. Justeru, perbanyakkanlah ibadah pada hari itu dengan amalan-amalan seperti melakukan ibadah korban, bersedekah, ziarah-menziarahi dan bertakbir membesarkan Allah SWT. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai olehNya seterusnya hidup dibawah rahmatNya. Amin.
SOALAN 25 (24/06/2015 BERSAMAAN 07 RAMADAN 1436H)  Apakah maksud hadis Nabi SAW berkenaan pintu syurga dibuka, pintu neraka ditutup dan syaitan ditambat?   JAWAPAN Daripada Abu Hurairah R.A, sabda Rasulullah SAW: إِذَا جَاءَ رَمَضَانُ فُتِحَتْ أَبْوَابُ الْجَنَّةِ وَغُلقَتْ أَبْوَابُ النَّارِ وَصُفِّدَتِ الشَّيَاطِينُ Maksudnya: “Apabila menjelmanya Ramadan, nescaya dibuka pintu syurga, ditutup pintu-pintu neraka dan dibelenggu syaitan-syaitan.” (Riwayat al-Bukhari dan Muslim)             Al-Qadhi ‘Iyadh berkata: “Boleh ditafsir secara zahir dan hakikat yang mana pintu-pintu syurga memang dibuka, pintu-pintu neraka memang ditutup dan syaitan-syaitan dirantai sebagai tanda kemuliaan dengan masuknya bulan Ramadan. Di samping syaitan dirantai untuk menegah mereka daripada mengganggu dan memperdaya orang yang beriman.”             Ibn Hajar al-Haitami dalam Ittihafu Ahlu al-Islam bi Khususiyat al-Siyam menyebut: “Diambil daripada hadis ini bahawa pintu syurga dibuka dan pintu neraka ditutup mengikut hakikatnya. Ini untuk menggambarkan kepada malaikat dan lainnya berkenaan bulan Ramadan dan pahalanya.”             Ikatan dan belenggu syaitan pula termasuk hakikat demikian demikian pada kebanyakan masa atau secara majaz kinayah daripada menahan perbuatan jahat dan tipu daya kepada manusia. Hal ini ada kebenarannya.             Dalam Ahkam al-Siyam, oleh Dr. Muhammad Uqlah menyebut: “Iaitu maksud tambatan atau ikatan ialah kurang godaan dan menyakiti mereka.”
Soalan: Benarkah terdapat hadith kelebihan solat malam seperti sedekah secara tersembunyi?   Jawapan:  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Solat malam merupakan solat afdhal untuk ditunaikan selepas daripada solat fardhu. Hal ini berdasarkan sebuah hadith yang sahih daripada Imam Muslim:    Daripada Abu Hurairah RA, bahawa Nabi SAW:  وَأَفْضَلُ الصَّلَاةِ، بَعْدَ الْفَرِيضَةِ، صَلَاةُ اللَّيْلِ Maksudnya: “Dan solat yang afdhal selepas solat fardhu adalah solat malam.” [Riwayat Muslim (1163)]   Berdasarkan soalan di atas, terdapat satu riwayat daripada Imam al-Thabarani di dalam Mu’jam al-Kabir berkaitan kelebihan solat malam sama seperti kelebihan bersedekah secara tersembunyi:    Daripada Abdullah bin Mas’ud RA, bahawa Nabi SAW bersabda:  فَضْلُ صَلَاةِ اللَّيْلِ عَلَى صَلَاةِ النَّهَارِ كَفَضْلِ صَدَقَةِ السِّرِّ عَلَى الْعَلَانِيَةِ Maksudnya: “Kelebihan solat malam ke atas solat di siang hari sama seperti kelebihan sedekah secara tersembunyi ke atas sedekah secara terang-terangan.” [Riwayat al-Thabarani (10382)][Imam Ibn Rejab mengatakan hadith ini mempunyai dua hukum (dari sudut sanad) iaitu marfu’ dan juga mawquf. Akan tetapi, mawquf adalah lebih tepat. Imam al-Suyuthi menilai hadith ini sebagai dhaif dan begitu Syeikh al-Albani menilai hadith ini adalah dhaif]   Melihat kepada beberapa pandangan di atas, kami katakan bahawa hadith di atas iaitu hadith yang menceritakan berkaitan kelebihan solat malam sama seperti kelebihan bersedekah secara tersembunyi adalah dhaif. Walaupun ia dhaif, di sana terdapat banyak kelebihan bagi orang yang melazimi solat malam berdasarkan kepada nas al-Quran dan hadith. Di samping itu juga, Nabi SAW sentiasa melazimi solat malam sebagaimana Baginda SAW diperintahkan oleh Allah SWT di dalam surah al-Muzzammil:    Firman Allah SWT:  يَا أَيُّهَا الْمُزَّمِّلُ ﴿١﴾ قُمِ اللَّيْلَ إِلَّا قَلِيلًا ﴿٢﴾ نِّصْفَهُ أَوِ انقُصْ مِنْهُ قَلِيلًا ﴿٣﴾ أَوْ زِدْ عَلَيْهِ وَرَتِّلِ الْقُرْآنَ تَرْتِيلًا ﴿٤ al-Muzzammil: 1-4 Maksudnya: “Wahai orang yang berselimut!. Bangunlah sembahyang Tahajjud pada waktu malam, selain dari sedikit masa (yang tak dapat tidak untuk berehat), iaitu separuh dari waktu malam atau kurangkan sedikit dari separuh itu, ataupun lebihkan (sedikit) daripadanya dan bacalah al-Quran dengan tartil.”   Syeikh Wahbah al-Zuhaili di dalam tafsirnya mengatakan ayat-ayat ini atau surah ini dimulakan dengan perintah daripada Allah SWT kepada Nabi SAW agar mendirikan solat malam walaupun sebahagian kecil darinya (dari malam) dan pembacaan al-Quran untuk menguatkan rohani Nabi SAW. [Lihat: Tafsir al-Munir, 29/188]   Penutup Kesimpulannya, hadith di atas adalah dhaif tetap ia tidak menafikan di sana terdapat banyak kelebihan bagi orang yang mendirikan solat malam. Akhirnya, semoga Allah SWT menjadikan kita dalam kalangan hamba-hamba-Nya yang sentiasa mendirikan solat malam. Amin.   Wallahua'lam
SOALAN Apakah hukumnya seseorang jemaah yang melaksanakan tahallul kemudian barulah dia teringat bahawa tawafnya masih tidak cukup tujuh kali pusingan?   JAWAPAN  Alhamdulillah, segala puji bagi Allah SWT, selawat dan salam kepada junjungan besar Nabi Muhammad SAW, ahli keluarga baginda SAW, sahabat baginda SAW serta orang-orang yang mengikuti jejak langkah baginda SAW. Dalam melaksanakan ibadah umrah, seorang jemaah diwajibkan untuk melengkapkan segala rukun-rukun yang ada agar ibadah yang dilakukan itu sempurna dan diterima. Sebagai contoh, berniatlah dan berihramlah di miqat yang telah ditentukan, tawaflah dengan bilangan yang mencukupi iaitu tujuh keliling dan bersa’ielah dengan lengkap mengikut aturan yang telah ditentukan dan seterusnya bertahallullah dengan sempurna. Merujuk kepada persoalan di atas, tawaf itu tidak sah dan dia wajib mencukupkan tawafnya kemudia melakukan sa’ie dan bercukur atau bergunting rambut. Wajib ke atasnya membayar dam kerana menggunting rambut sebelum sempurna tawaf dan sa’ie. Dam yang dikenakan ke atasnya ialah dam takhyir dan taqdir. Maksud takhyir ialah seseorang jemaah itu diberi pilihan untuk memilih antara jenis-jenis dam yang diwajibkan. Taqdir pula ialah merujuk kepada kadar dam tersebut yang telah ditetapkan oleh syarak. Antara dam takhyir dan taqdir yang telah ditetapkan adalah seperti berikut:    Menyembelih seekor kambing di Tanah Haram, atau; Bersedekah kepada 6 orang fakir miskin di Tanah Haram sebanyak dua cupak makanan tiap-tiap seorang, atau; Berpuasa selama tiga hari.    Allah SWT berfirman:   فَمَن كَانَ مِنكُم مَّرِيضًا أَوْ بِهِ أَذًى مِّن رَّأْسِهِ فَفِدْيَةٌ مِّن صِيَامٍ أَوْ صَدَقَةٍ أَوْ نُسُكٍ Maksudnya: “Maka sesiapa di antara kamu sakit atau terdapat sesuatu yang menyakiti di kepalanya (lalu ia mencukur rambutnya), hendaklah ia membayar fidyah. Iaitu berpuasa, atau bersedekah, atau menyembelih Dam.” (Surah al-Baqarah: 196)   KESIMPULAN Di dalam Islam, setiap ibadah yang dilaksanakan haruslah mengikut rukun-rukun dan syarat-syarat yang telah ditetapkan. Ini kerana, rukun adalah tulang belakang kepada sesuatu ibadah tersebut. Tanpa rukun maka tidak sahlah sesuatu ibadat tersebut. Sepertimana ibadah umrah yang mempunyai 5 rukun yang wajib dilaksanakan. Jika tidak cukup salah satu daripada lima rukun tersebut atau tertinggal mana-mana dariapda rukun tersebut maka tidak sahlah umrah yang dilaksanakan malah dikenakan dam ke atasnya jika terdapat pelanggaran sepanjang berihram. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.   Wallahua’lam
SOALAN Bilakah masa yang sesuai untuk melaksanakan Dam Tamattu’ dan adakah benar kata-kata sesetengah orang bahawa ada diantara orang yang mengerjakan Haji Tamattu’ tidak dikenakan Dam? Bagi orang yang dikenakan Dam pula, bilakah masa yang sesuai untuk melaksanakan Dam Tamattu’?   JAWAPAN  Alhamdulillah, segala puji bagi Allah SWT dan selawat dan salam ke atas junjungan besar Nabi Muhammad SAW, ahli keluarga, para sahabat serta orang-orang yang mengikuti jejak langkah Nabi SAW. Dam Tamattu’ adalah dam yang dikenakan sekiranya seseorang itu mengerjakan ibadah umrah pada suatu musim haji iaitu dia telah mengerjakan tawaf dan sai’e untuk ibadah tersebut. Kemudian dia berihram pula untuk ibadah haji pada tahun tersebut tanpa lebih dahulu keluar dari Mekah hingga sejauh yang membolehkan dia solat qasar.Maka orang tersebut dikira telah melakukan ibadah secara tamattu’ Rujuk al-Fiqh al-Islami wa adillatuhu (3/328) Merujuk kepada soalan pertama di atas, benar, ada diantara orang yang mengerjakan Haji Tamattu’ tidak dikenakan dam sekiranya dia mempunyai salah satu dari 5 keadaan berikut:  Dia adalah penduduk Tanah Haram. Dia tinggal di tempat yang jauhnya tidak sampai 2 marhalah dari Tanah Haram (91 kilometer atau 56 batu). Dia keluar pada Miqat untuk berniat Ihram Haji. Dia keluar kepada 2 marhalah dari Tanah Haram atau lebih untuk berniat Haji di sana, kemudian baru masuk Makkah untuk mengerjakan Haji. Dia mengerjakan umrah tidak di dalam bulan-bulan Haji.  Manakala bagi orang yang dikenakan dam Tamattu’, maka dia boleh melaksanakannya pada bila-bila masa selepas Tahallul Umrah. Yang afdhalnya (yang paling baik), ialah pada Hari Nahar (Hari Raya Haji). Tidak harus dilakukan sebelumTahallul daripada Umrah dan hendaklah penyembelihan itu dilakukan di Tanah Haram.   KESIMPULAN  Kami berpandangan, ibadah Haji yang merupakan salah satu daripada rukun Islam yang lima dan ia haruslah ditunaikan dengan sebaiknya. Di dalam sebuah hadith yang menerangkan asas-asas yang membentuk rukun Islam, Baginda SAW menyebut salah satunya iaitu:   وَحَجِّ الْبَيْتِ Maksudnya: “Dan mengerjakan haji di Baitullah (Mekah)” Riwayat Bukhari (8) Muslim (16, 21)  Tirmizi (2609)   Justeru, kami mengambil kesempatan ini untuk menasihati para jemaah agar melangsaikan dam jika terlibat dengannya dan mudah-mudahan dengan dam yang telah kita tunaikan tersebut dapat membebaskan jiwa kita daripada dosa-dosa maksiat seterusnya meningkatkan keimanan kita kepada Allah SWT. Akhir sekali, marilah kita berdoa semoga kita dijauhi dan dilindungi oleh Allah SWT daripada perkara-perkara yang dimurkai oleh-Nya seterusnya hidup dibawah rahmat-Nya. Amin.   Wallahua’lam
Soalan Assalamualaikum SS Dato’ Seri Mufti. Saya ada dengar, pada akhir zaman, harta akan melimpah ruah sehingga sukar untuk mencari penerima sedekah. Bilakah zaman tersebut?   Jawapan Alhamdulillah, pujian dan syukur kepada Ilahi dengan pelbagai kurniaan dan anugerah yang tidak terhitung buat kita semua. Selawat dan salam ke atas Nabi SAW, keluarga, sahabat dan yang mengikut jejak langkahnya hingga hari kesudahan. Dalam menjawab persoalan ini, kami mulakan dengan hadis Abu Hurairah R.A, di mana Nabi SAW bersabda: لاَ تَقُومُ السَّاعَةُ حَتَّى يَكْثُرَ فِيْكُمُ الْمَالُ، فَيَفِيضَ حَتَّى يُهِمَّ رَبَّ الْمَالِ مَنْ يَقْبَلُهُ مِنْهُ صَدَقَةً وَيُدْعَى إِلَيْهِ الرَّجُلُ فَيَقُولُ: لاَ أَرَبَ لِي فِيهِ Maksudnya: “Tidak akan tiba hari Kiamat sehingga harta menjadi banyak pada kamu, harta itu terus melimpah ruah sehingga membingungkan pemiliknya siapakah yang mahu menerima sedekah darinya. Lalu seseorang dipanggil, kemudian dia berkata, ‘Aku tidak memerlukannya.’ Riwayat al-Bukhari (1412) dan Muslim (157) Manakala dalam hadis yang diriwayatkan daripada Abu Musa R.A, Nabi SAW bersabda: لَيَأْتِيَنَّ عَلَى النَّاسِ زَمَانٌ يَطُوفُ الرَّجُلُ فِيهِ بِالصَّدَقَةِ مِنَ الذَّهَبِ، ثُمَّ لاَ يَجِدُ أَحَدًا يَأْخُذُهَا مِنْهُ Maksudnya: “Sungguh akan datang kepada manusia suatu zaman di mana seseorang berjalan mengelilingi dengan membawa harta sedekah berupa emas, kemudian dia tidak mendapati seorang pun yang mahu menerimanya darinya.” Riwayat al-Bukhari (1414) dan Muslim (1012) Harta pernah menjadi melimpah ruah pada zaman Khalifah ‘Umar bin ‘Abd al-‘Aziz, bahkan sehinggalah ada seseorang pada zaman beliau menawarkan harta sedekah tetapi tidak didapati orang yang mahu menerima daripadanya. (Lihat kitab Asyrat al-Sa’ah oleh Syeikh Mahir Ahmad al-Sufi, hlm. 143) Walaupun begitu, pendapat yang paling hampir berkenaan perkara ini adalah ia akan berlaku pada zaman al-Mahdi dan Nabi Isa AS. Ini kerana banyaknya harta yang melimpah, dan bumi mengeluarkan keberkatan serta galiannya. (Lihat juga kitab Asyrat al-Sa’ah oleh Yusuf bin Abd Allah bin Yusuf al-Wabil, hlm. 81-89) Kami akhiri perbincangan ini dengan doa: اللَّهُمَّ اخْتِمْ لَنَا بِحُسْنِ الْخَاتِمَةِ وَلَا تَخْتِمْ عَلَيْنَا بِسُوْءِ الْخَاتِمَةِ Maksudnya: Ya Allah sudahilah (matikanlah) bagi kami dengan sebaik-baik kesudahan dan janganlah Engkau tamatkan ke atas kami dengan seburuk-buruk kesudahan. Amin.
SOALAN 51 (01/07/2015 BERSAMAAN 14 RAMADAN 1436H)   Apakah hukum meniatkan puasa sunat di siang hari?   JAWAPAN Puasa sunat boleh diniatkan pada siang hari sebelum matahari tergelincir, berdasarkan hadis Aisyah R.Anha, seperti riwayat al-Daraqutni.